Kommissionens forordning (EF) nr. 1835/2002

af 15. oktober 2002

om ændring af forordning (EF) nr. 1901/2000 om gennemførelsesbestemmelser til Rådets forordning (EØF) nr. 3330/91 om statistikker over udveksling af goder mellem medlemsstater

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3330/91 af 7. november 1991 om statistikker over udveksling af goder mellem medlemsstater(1), senest ændret ved Europa-Parlamentets og Rådets forordning (EF) nr. 1624/2000(2), særlig artikel 30, og

ud fra følgende betragtninger:

(1) I henhold til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif(3), senest ændret ved Kommissionens forordning (EF) nr. 969/2002(4), kan medlemsstaterne anvende underpositioner for at opfylde nationale behov, når sådanne behov ikke kan opfyldes på fællesskabsplan.

(2) I henhold til Kommissionens forordning (EF) nr. 1901/2000(5), ændret ved forordning (EF) nr. 2150/2001(6), kan de medlemsstater, der ønsker mere detaljerede oplysninger, end der opnås i medfør af den kombinerede nomenklatur, foretage indsamling af disse oplysninger, forudsat at de oplysningspligtige selv kan vælge, om de vil meddele disse oplysninger ifølge den kombinerede nomenklatur eller underopdelinger heraf.

(3) Det kan vise sig nødvendigt for visse medlemsstater at indsamle mere detaljerede oplysninger, end der opnås ved den obligatoriske anvendelse af den kombinerede nomenklatur, for på den måde at få mere fyldestgørende statistiske oplysninger om sektorer af national interesse.

(4) Indførelsen af en sådan fleksibilitet vil opfylde specifikke nationale behov, uden at det automatisk behøver at få konsekvenser for den kombinerede nomenklatur. Denne foranstaltning vil generelt kunne lette indberetningsbyrden for de erhvervsdrivende i EF-samhandelen, idet den statistiske oplysningspligt begrænses til kun at omfatte det nationale plan, og erhvervsdrivende fra andre medlemsstater fritages herfor.

(5) Det er vigtigt, at medlemsstaterne selv kan afgøre, om der skal iværksættes en sådan indsamling, og at de i givet fald selv kan fastlægge de nærmere enkeltheder vedrørende gennemførelsen af indsamlingen.

(6) Forordning (EF) nr. 1901/2000 skal derfor ændres tilsvarende.

(7) De i denne forordning fastsatte foranstaltninger er i overensstemmelse med udtalelse fra Udvalget for Statistikker over Udveksling af Goder mellem Medlemsstater -

UDSTEDT FØLGENDE FORORDNING:

Artikel 1

Artikel 47, stk. 1, i forordning (EF) nr. 1901/2000 affattes således: "De medlemsstater, der ønsker mere detaljerede oplysninger, end der opnås i medfør af grundforordningens artikel 21, kan som en undtagelse fra nævnte artikel foretage indsamling af disse oplysninger."

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den gælder fra 1. januar 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. oktober 2002.

På Kommissionens vegne

Pedro Solbes Mira

Medlem af Kommissionen

(1) EFT L 316 af 16.11.1991, s. 1.

(2) EFT L 187 af 26.7.2000, s. 1.

(3) EFT L 256 af 7.9.1987, s. 1.

(4) EFT L 149 af 6.7.2002, s. 20.

(5) EFT L 228 af 8.9.2000, s. 28.

(6) EFT L 288 af 1.11.2001, s. 30.